Dokters redekawel nog oor ZumaJacob Zuma (Foto: Nic Bothma, Pool via AP) Die verhoor in die korrupsiesaak teen oudpres. Jacob Zuma en die Franse wapenvervaardiger Thales is Donderdagoggend vir die soveelste keer uitgestel. Die jongste uitstel is glo toegestaan sodat die staat en Zuma se onderskeie mediese spanne getuienis omtrent die oudpresident se toestand kan oorweeg. Die verhoor sal nou op 21 en 22 September in ŉ ope hof in die Pietermaritzburg-hooggeregshof aangehoor word. Dit is nie seker of Zuma die hofverrigtinge sal bywoon nie. Adv. Dali Mpofu, Zuma se regsverteenwoordiger, het vanoggend tydens ’n virtuele sitting aan regter Piet Koen gesê die twee mediese spanne is nog besig om “mekaar te vind”. Die dokters moet onder meer besluit of Zuma medies ongeskik verklaar moet word om die verhoor by te woon of nie. Suid-Afrikaners word al meer as ’n maand lank in die duister gehou oor wat die oudpresident makeer. Zuma is begin verlede maand in die hospitaal opgeneem en intussen op mediese parool vrygelaat. Die oudpresident is glo geregtig op mediese parool gegrond op ŉ mediese verslag wat sy dokters by die departement ingedien het. Maroela Media het vroeër vandag berig die kommissaris van die departement van korrektiewe dienste (DKD) het goedkeuring vir Zuma se vrylating op mediese parool gegee ondanks die adviesraad vir mediese parool wat die aansoek afgekeur het. Die adviesraad het die aansoek om mediese parool afgekeur omdat hy van mening was dat Zuma in ’n stabiele toestand is. Zuma word deur 16 klagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Hy word daarvan beskuldig dat hy sowat R4 miljoen in omkoopgeld van een van die maatskappye, die Franse vervaardigingsreus Thales, in sy sak gesteek het. Thales staan ook tereg op aanklag van korrupsie en geldwassery.